
Naslov: Leto dni po preselitvi odprli nov dom upokojencev
Napoved za voditelja:

V Brežicah so že vrsto let ugotavljali, da je njihov Dom upokojencev dotrajan, potreben velikih vlaganj in tudi premajhen za vse, ki bi želeli v njem preživeti jesen življenja. Ker država za takšne naložbe nima denarja, so se pred leti odločili za javno zasebno partnerstvo. Tako je nov, precej večji in sodoben dom zgradila zasebna družba, ki ga je Domu upokojencev in oskrbovancev Impoljca, kamor sodi brežiški Dom upokojencev, oddala v 30 letni najem in vzdrževanje. Pred letom so se oskrbovanci že preselili v nov dom, včeraj pa so ga ob 35 letnici razvoja organizirane skrbi za starejše v brežiški občini tudi svečano odprli.
T- Iz Brežic GORAN ROVAN /

X- Snemalec in montažer Tomi Naglič /

Tole je brežiški dom upokojencev, ki so ga tudi s samoprispevkom občanov zgradili pred 35. leti. In tole je nov dom upokojencev, v katerega so se oskrbovanci preseli pred letom dni, zdaj pa so ga tudi uradno odprli.
T- ANDREJA FLAJS /
X- direktorica Doma upokojencev in oskrbovancev Impoljca /

»Ti prostori nam omogočajo tud zelo velike možnosti za razvoj sodobnih konceptov dela. Z vselitvijo v nov objekt smo pridobil dodatno število mest, iz 116 se je povečalo na 156. V tem trenutku imamo 143 mest opremljenih.«
Za opremo doma mora namreč poskrbeti Dom upokojencev in oskrbovancev Impoljca. Sicer pa je bil novi dom v Brežicah zgrajen v edinstveni obliki javno zasebnega partnerstva, saj je zasebna družba Prodoma kupila zemljišča in zgradila dom, ki ga oddaja v najem. Njegova gradnja je stala 6 milijonov evrov.

T- IGOR ZORKO /
X- direktor Prodoma d.o.o. /

»Vzdrževanje tega objekta ostane nam. Mi smo dolžni ta objekt vzdrževat 30 let in seveda logično je, da smo v začetni fazi rajš vložili več, zgradili bolj kvalitetno, zato da bo potem v nadaljevanju manj vzdrževanja.«
Oskrbovanci doma so nad bivalnimi pogoji navdušeni.
T- BRONISLAVA OREHEK /
X- oskrbovanka DU Brežice /

»Mi imamo vsak svojo kopalnico, k mamo enoposteljno sobo. Prej smo mele tri al pa štiri ne. A veste bolj hotelsko je.«
T- ALOJZ MUSTAR /
X- oskrbovanec DU Brežice /

»Jest sem ravno eno leto tuki. Pršu sem napu mrtu. In dones evo sem med ljudmi še. To je za mene izredno, izredna pridobitev, ki sem jo tuki dobil.«
Ob novem domu upokojencev pa je družba Prodoma zgradili tudi 12 varovanih stanovanj, enajst je že prodanih. V prihodnje nameravajo zgraditi še 12 stanovanj.
